২০১৬ সালে বাংলাদেশ থেকে যখন অর্থপাচার বাড়ছিল, তখন প্রতিবেশী ভারত থেকে সুইস ব্যাংকে অর্থপাচার এক বছরেই অর্ধেকে নেমে এসেছে। ২০১৫ সালে ভারতীয়দের সুইস ব্যাংকে থাকা অর্থের পরিমাণ ছিল ১০ হাজার ১৩৬ কোটি টাকা। ২০১৬ সালে তা নেমে এসেছে পাঁচ হাজার ৫৮৪ কোটিতে। ভারত সরকার সুইজারল্যান্ডের সঙ্গে গত বছর চুক্তি স্বাক্ষর করেছে, যার আওতায় ভারতীয় নাগরিকদের কেউ সুইস ব্যাংকে অর্থ রাখলে তার তথ্য পাবে ভারত। তবে ওই অর্থের মালিকের বিরুদ্ধে ভারত সরকারের কর ফাঁকি বা অন্য কোনো আর্থিক অনিয়মের অভিযোগ থাকতে হবে। ভারত সরকার সুইজারল্যান্ডের সঙ্গে এই চুক্তি করার পর ভারতের নাগরিকরা নিজ দেশের সরকারের কাছে পাচারকারী হিসেবে চিহ্নিত হওয়ার ভয়ে পাচার কমিয়ে দিয়েছে।